Familierestauranten i Holbæk har problemer med unge, der laver ballade, og derfor udelukker de nu alle grupper af unge mellem 12 og 18 år.

I denne uge har McDonald’s i Holbæk meldt ud, at de vil smide alle unge i grupper ud af familierestauranten, fordi nogle få laver ballade. Nogle unge kommer angiveligt ind og opfører sig truende, de råber og skriger, og de ryger på toiletterne.

Og det vil McDonald’s altså ikke være med til, oplyser de.

I meddelelsen står der blandt andet, at de fremover vil have nultolerance-politik over for grupper af unge i alderen 12 til 18 år, og ”sidder man en gruppe (dvs. fire personer eller flere) uden en voksen, vil man blive bortvist. Ingen diskussion, ingen argumentation, bare forlad etablissementet”.

Unge i grupper er ikke velkomne på McDonald's i Holbæk Foto: TV 2 Øst

Fik kaffen galt i halsen

Restauranten skriver også, at de godt er klar over, at den nye regel også ramme de unge, der opfører sig ordentligt. Og netop det faktum vækker harme hos Søren With, der bor i Hørve, og hvis datter kommer på McDonald’s med sine veninder.

Det svarer lidt til, at politiet tager alles kørekort, når der er nogle enkelte, der kører for stærkt. Søren With, Hørve

- Jeg fik hel kaffen galt i halsen, da jeg hørte det. Jeg troede simpelthen ikke på det. Det kan ikke passe, at man skærer alle over én kam, fortæller han til TV ØST og uddyber:

- Der er problemer med nogle enkelte unge, og dem skal man selvfølgelig sætte hårdt ind overfor. Hvis nogen ikke kan opføre sig ordentligt, så skal de ikke være der. Men det skal ikke gå udover alle.

Kan ikke mandsopdække alle

McDonald’s i Holbæk har ikke ønsket at stille op til interview med TV ØST, men skriver i en mail, at det er et fåtal af de unge, der er et problem med, og at de er kede af formuleringen i meddelelsen. Men fremadrettet vil der ske sanktioner mod dem, der laver ballade.

Og det har Søren With ikke noget problem med.

- Det er okay. Det er en fin kursændring, for der skal være fred og ro sådan et sted. Men igen: Det skal ikke gå ud over samtlige unge, siger han.

Men de kan jo ikke mandsopdække alle i restauranten. Kan du ikke se, at der kan være et problem der?

- Det kan jeg sagtens se, men man må handle, når problemet er der. Det, de gør nu, svarer lidt til, at politiet tager alles kørekort, når der er nogle enkelte, der kører for stærkt.